Die suksesverhaal van Capital Legacy | Maroela Media
(Foto verskaf deur Capital Legacy)
In hierdie uiters moeilike tye waarin maatskappye hulle werksmag verklein, is dit 'n riem onder die hart dat daar wel maatskappye is wat die uitsondering is.
Terwyl Suid-Afrika gereeld letterlik in die donker is, is daar in besonder een maatskappy, Capital Legacy, wie se son, by wyse van spreke, al hoe helderder skyn. Dié maatskappy het honderde nuwe poste geskep namate sy voetspoor landwyd groter geword het. Capital Legacy het in slegs 'n paar jaar een van die handelsmerke geword waaroor daar landwyd die meeste in die finansiëledienstebedryf gepraat word. Indien dié tendens voortduur, sal Capital Legacy eersdaags 'n huishoudelike naam in Suid-Afrika wees.
Die krimpende SA werksmag
Die werkstatistieke in Suid-Afrika is voorwaar terneerdrukkend.
Volgens die Kwartaallikse Arbeidsmagopname (QLFS) vir die derde kwartaal van 2021 het die getal mense wat werk het, met 660 000 afgeneem tot 14,3 miljoen vergeleke met die tweede kwartaal van 2021. Die werkloosheidsyfer het in dié kwartaal amptelik met 0,5% tot 34,9% gestyg.
Dié afname in werksgeleenthede het daartoe gelei dat die getal werklose mense van 7,6 miljoen tot 7,8 miljoen gestyg het. Uit die aard van die saak beteken dit die arbeidsmag word al hoe kleiner en die amptelike werkloosheidsyfer word al hoe hoër.
Dit is die hoogste amptelike werkloosheidsyfer wat nog aangeteken is sedert met die QLFS in 2008 begin is. Voorts was daar 'n toename in die getal ontmoedigde werksoekers in die derde kwartaal (545 000 hoër) en 'n toename in die getal werksoekers wat nie ekonomies aktief is nie vir ander redes as ontmoediging (443 000 hoër). Dit het gelei tot 'n netto toename van 989 000 ekonomies nie-aktiewe mense.
Werkskepping deur Capital Legacy
Die prentjie by Capital Legacy is presies die teenoorgestelde as in die res van die land.
Dié maatskappy het sowat 30% meer poste van 2020 tot 2021 geskep. Dié hoeveelheid nuwe poste was 139 (470 tot 609).
Teen die eerste maand van die tweede kwartaal van 2022 (April) het Capital Legacy reeds dié groeipersentasie tot meer as 50% laat toeneem. Min of meer halfpad deur April is sowat 300 bykomende poste geskep. Dit het die getal mense wat vir die maatskappy werk op 918 te staan gebring.
Waarom groei Capital Legacy teen so 'n geweldig vinnige tempo?
Alex Simeonides (Foto verskaf deur Capital Legacy)
Volgens Alex Simeonides, stigter en uitvoerende hoof van Capital Legacy, is die hoofrede vir die maatskappy se groei omdat dit 'n daadkragtige oplossing vir 'n baie reële probleem in Suid-Afrika bied.
Dié baie reële probleem is dat 75% van Suid-Afrika se bevolking nie 'n testament het nie en nie voorsiening maak vir die koste betrokke wanneer iemand sterf nie. Capital Legacy het die afgelope tien jaar daaraan bestee om dit vir Suid-Afrikaners makliker te maak om hul testament in orde te kry en het innoverende oplossings om die bereddering van 'n boedel se regskoste te dek.
'n Bewys dat Capital Legacy dit vir jou makliker te maak om jou testament op te stel, is die nagenoeg 380 000 kliënte wat die maatskappy oor die afgelope 10 jaar bygestaan het. Maandeliks plaas gemiddeld 11 000 nuwe kliënte hulle vertroue op Capital Legacy om seker te maak dat hulle erfenis ook beskerm word.
Om heen te gaan sonder 'n testament skep heelwat probleme. Kortliks gestel, beteken dit dat die oorledene intestaat sterf en dat sy/haar laaste wense waarskynlik nie ten uitvoer gebring sal word nie.
Wanneer iemand intestaat te sterwe kom, stel die staat 'n eksekuteur aan om die boedel kragtens die Suid-Afrikaanse reg te beredder. Dié proses kan lank duur, afhangende van onder meer die likiditeit, kompleksiteit en die hoeveelheid bates van die boedel.
Wanneer 'n mens intestaat sterf en minderjarige kinders het, kan dit verskeie negatiewe uitkomste vir die kinders hê.
Twee groot uitkomste sal die volgende wees: Die hof sal 'n voog/voogde vir die minderjarige kind/kinders aanstel, wat nie noodwendig die ouers se eerste keuse sou wees nie.
Tweedens sal die bates van die bestorwe boedel in die staat se Voogdyfonds geplaas word, omdat 'n minderjarige kind nie bates mag besit of administreer nie. Die kind se voog of tutor of kurator moet eise teen die Voogdyfonds instel vir uitgawes wat die minderjarige kind se behoeftes betref.
Dit kan nogal 'n uitgerekte proses wees omdat elke eis noukeurig bekyk word om seker te maak dat dit bo verdenking is. Indien die ouers 'n geldige testament gehad het, sou nie een van bogenoemde uitkomste geskied het nie.
Capital Legacy stel testamente gratis op, stel planne in plek om regskoste te dek en hanteer bestorwe boedels. Omdat die maatskappy op testamente fokus, en met gebruik van sy gespesialiseerde prosesse, handel Capital Legacy boedels baie vinniger as die bedryf se gemiddelde af.
Mense wat mekaar van Capital Legacy vertel, het 'n groot bydrae gelewer tot die duisende navrae wat die maatskappy elke maand kry en getuig van sy goeie kliëntediens.
"Capital Legacy se jongste veldtog "Secure their next steps today" bevestig dat ons kinders ons prioriteit is. Dit dui logieserwys op die belangrikheid daarvan om 'n geldige en opgedateerde testament gereed te hê wat voorsiening vir hulle toekoms maak, sou iets onvoorsiens gebeur," voeg Simeonides by. Die veldtog toon die lewensreis van 'n kind, van die eerste treetjies af, tot die eerste keer se skool toe gaan, die deelname aan sport, die begin van 'n beroep, treë na die kansel toe en dan die voltooi van die sirkel met 'n eerste, eie kind (kyk die veldtogvideo onderaan hierdie rubriek). Die jaar 2022 is vol belofte vir Capital Legacy namate die maatskappy ook sy volgende treë gee.